Den danske Formel 1-stjerne kan se frem til tre retsdage i slutningen af juni, hvor striden mod hans tidligere manager Dorte Riis Madsen fortsætter.

For over et år siden kulminerede en bitter strid mellem Kevin Magnussen og Dorte Riis Madsen, da den tidligere Magnussen-manager for første gang indledte en retssag mod racerkøreren. Det skete som konsekvens af en fyring i efteråret 2015.

Dengang mødte Kevin Magnussen ikke selv op i retten, men var repræsenteret ved sin advokat. Bag lukkede døre blev parterne til sidst enige om, at de ville forsøge at afgøre stridighederne via mægling frem for en decideret retssag.

I januar skulle sagen så have fortsat over tre retsdage for åbne døre, men omstændigheder omkring sagens økonomiske omkostninger udskød dette, mens parterne fortsat forsøgte at finde et økonomisk forlig via mægling.

Nu skal parterne så igen mødes i Københavns Byret, det viser retslisten for uge 26, hvor Kevin Magnussen står under sagsøgte den 25., 26. og 28. juni. Sagsøgeren er Dorte Riis Madsen i en sag om betalingspåkrav, som det er beskrevet.

Tilbage i slutningen af maj sidste år krævede advokat, at sagen sluttede med en frifindelse af racerkøreren.

- Herudover oplevede Kevin Magnussen, at han blev decideret modarbejdet af Dorte Riis Madsen, som forsøgte at kontrollere ham og skade ham med sin adfærd, lød det i processkriftet ifølge Jyllands-Posten.

Sagens omdrejningspunkt

Sagen handler om, at Dorte Riis Madsen mener, at hun har penge til gode hos Kevin Magnussen, efter han brød samarbejdet med sin mangeårige manager, fordi deres kontrakt fra 2008 stoppede i 2015, men aldrig blev formelt opsagt.

Da Jyllands-Posten fik aktindsigt i processkriftet kom det frem, at Dorte Riis Madsen kræver 20 procent af Magnussens indtægter i forbindelse med racerløb fra 1. september 2015 til og med 30. juni 2021.

Hun vil ligeledes have Magnussen til at erkende, at hun er den retmæssige ejer af 20 procent af anparterne i Anpartsselskabet af 1. april 2010 (Racingselskabet).

Dorte Riis Madsen var på daværende tidspunkt direktør for det firma, som Kevin Magnussen ejer sammen med Bestseller-ejeren, Anders Holch Povlsen.

Kevin Magnussen kører Formel 1-grandprix i Frankrig den 24. juni, mens Østrigs grandprix allerede køres en uge senere den 1. juli.